KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta

2003/0052 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta

1 TAUSTAA

Ehdotuksen toimittaminen Euroopan parlamentille ja neuvostolle

(asiakirja KOM(2003)117 lopullinen - 2003/0052 COD) // 14. maaliskuuta 2003

Euroopan talous- ja sosiaalikomitea antoi lausuntonsa // 16. heinäkuuta 2003

Euroopan parlamentin lausunto (ensimmäinen käsittely) // 20. huhtikuuta 2004

Muutetun ehdotuksen toimittaminen // 26. huhtikuuta 2004*

Yhteisen kannan hyväksyminen // 19. heinäkuuta 2004

* Neuvoston poliittinen yhteisymmärrys saavutettiin tiukassa aikataulussa kuuden päivän kuluttua ensimmäisestä käsittelystä, joten komissiolla ei ollut aikaa hyväksyä Euroopan parlamentin lausunnon lopulliseen versioon perustuvaa muutettua ehdotusta. Komissio hyväksyi tekstin, josta päästiin poliittiseen yhteisymmärrykseen, ja ilmoittaa tässä tiedonannossa perustellut kantansa Euroopan parlamentin tarkistuksiin.

2 KOMISSION EHDOTUKSEN TAVOITE

1. Ehdotetun asetusluonnoksen tavoitteena on korvata, kodifioida ja yksinkertaistaa neljä nykyistä kasvinsuojeluaineiden jäämien enimmäismääriä koskevaa neuvoston direktiiviä (76/895/ETY, 86/362/ETY, 86/363/ETY ja 90/642/ETY), yhdenmukaistaa EU:n tasolla kaikki jäämien enimmäismäärät ja määritellä jäsenvaltioiden, komission, Euroopan elintarviketurvallisuusviranomaisen ja muiden osapuolten tehtävät jäämien enimmäismäärien vahvistamisprosessissa.

2. Asetuksen mukaan jäämien enimmäismäärät ovat suoraan sovellettavia ja täytäntöönpanokelpoisia jäsenvaltioissa, ja niitä tukevat julkisesti saatavilla olevat kuluttajiin kohdistuvien riskien arvioinnit, joista Euroopan elintarviketurvallisuusviranomaisella on kokonaisvastuu. Jos kasvinsuojeluaineiden käyttö ei ole sallittua yhteisössä, käyttöä yhteisön ulkopuolella ei ole hyväksytty kuluttajien jäämille altistumisen vuoksi tai jos tiedot eivät ole riskinarvioinnin tekemiseksi riittävät, sovelletaan oletusarvoa 0,01 mg/kg.

3. Asetuksessa määritellään jäsenvaltioiden velvoitteet, jotka koskevat jäämien enimmäismäärien valvontaa ja täytäntöönpanoa ja Euroopan elintarviketurvallisuusviranomaiselle toimitettavia valvonta- ja täytäntöönpanotietoja sekä näiden tietojen julkaisemista Euroopan elintarviketurvallisuusviranomaisen vuosikertomuksessa.

3 YHTEISTÄ KANTAA KOSKEVAT HUOMAUTUKSET

3.1. Yleistä

Neuvoston yksimielisesti hyväksymä yhteinen kanta on komission ehdotuksen pohjalta laadittu tasapainoinen kokonaisuus, johon on sisällytetty neuvoston esittämiä eri säännöksiä ja jossa on otettu huomioon useita Euroopan parlamentin ensimmäisessä käsittelyssä ehdottamia tarkistuksia. Tarkistetussa ehdotuksessa on muutettu jäsenvaltioiden ja Euroopan elintarviketurvallisuusviranomaisen asemaa ja tehtäviä arviointiprosesseissa ennen komission suorittamaa jäämien enimmäismäärien vahvistamista. Koska siinä jätetään avoimeksi mahdollisuus myöhemmässä vaiheessa palata komission alkuperäisen ehdotuksen mukaiseen tehtävien jakoon komission kertomuksen ja asianmukaisten uusien ehdotusten perusteella, komissio voi hyväksyä muutokset. Tekstiä koskevan poliittisen yhteisymmärryksen saavuttamisen yhteydessä komissio ja neuvosto esittivät julistukset (ks. liite) sen varmistamiseksi, että Euroopan elintarviketurvallisuusviranomaisen asema turvataan ja että tehtävien koordinointia tarkastellaan myöhemmässä vaiheessa uudelleen.

Neuvoston aloitteesta sisällytettyjen muiden säännösten aiheina ovat mahdollisuus korvata jäämien enimmäismäärän oletusarvo analyysiherkkyyden pienimmällä arvolla, jolla on todettu olevan haitallinen vaikutus (LOD), kun on kyse aineista, joista tiedot ovat saatavilla; kiireellisiä toimenpiteitä edellyttäviä jäämien enimmäismääriä ja kaasutusaineella käsittelyjä koskevat poikkeukset; hallinnollista tarkastelua koskevan lausekkeen käyttöönotto sekä vuosikertomuksen raportointipäivämäärien muuttaminen. Komissio kyseenalaistaa hallinnollista tarkastelua koskeva lausekkeen tarkoituksenmukaisuuden ja korostaa, ettei lauseke saisi horjuttaa Euroopan elintarviketurvallisuusviranomaisen itsenäistä asemaa tieteellisen neuvonnan ja teknisen avun antajana. Komissio voi hyväksyä muut muutokset. Useat muut neuvoston esittämät kohdat olivat samoja kuin Euroopan parlamentin ehdottamat tarkistukset, joita kommentoidaan jäljempänä.

3.2. Erityishuomautus

Direktiivin 14 artiklan 1 kohdan ilmaus "toimittaa sen hyväksyttäväksi" olisi korvattava komiteamenettelyssä käytetyllä ilmauksella "se hyväksytään".

3.3. Euroopan parlamentin ensimmäisessä käsittelyssä tekemät tarkistukset

Yhteiseen kantaan sisällytetyt tarkistukset

Euvosto on sisällyttänyt yhteiseen kantaan useita Euroopan parlamentin ensimmäisessä käsittelyssä hyväksymiä tarkistuksia, jotka myös komissio hyväksyy. Tarkistukset koskevat hakijoiden suorittamia maksuja valvonnan, täytäntöönpanon ja arviointitoiminnan rahoittamiseksi, jäämien enimmäismäärien vahvistamiselle asetettavia määräaikoja kun aine on arvioitu direktiivin 91/414/ETY mukaisesti, hyödykkeiden (esim. yrttiteet) lisäämistä luetteloon ja lisäsuojan takaamista herkille ryhmille, kuten lapsille.

Tarkistukset, joita ei ole sisällytetty yhteiseen kantaan mutta jotka komissio voi hyväksyä sellaisenaan tai sanamuodoltaan hieman muutettuina tai kohdassa, joka ei ole täsmälleen Euroopan parlamentin esityksen mukainen.

Nämä tarkistukset koskevat rikkomuksiin syyllistyvien nimien ilmoittamista ja Euroopan elintarviketurvallisuusviranomaiselle asetettavaa vaatimusta tiedottaa yleisölle torjunta-aineiden riskeistä. Myös komissio suhtautuu myönteisesti ajatukseen, että kumulatiivinen altistuminen otetaan huomioon, ja se aikoo pyytää Euroopan elintarviketurvallisuusviranomaista kehittämään menetelmiä kyseisten arvioiden tekemiseksi. Muun muassa integroitua tuholaisten torjuntaa, immunotoksisuutta ja hormonaalisia haittavaikutuksia käsitellään tai olisi käsiteltävä torjunta-aineiden käytön sallimista koskevan muun erityissääntelyn yhteydessä (neuvoston direktiivi 91/414/ETY).

Tarkistukset, joita ei voida hyväksyä

Komissio ei hyväksy joitakin tarkistuksia, joissa asetetaan tuonnissa sallittavaa enimmäismäärää koskevia EU:n ulkopuolisten maiden viljelijöitä syrjiviä rajoituksia sellaisin perustein, joita ei sallita WTO:n SPS-sopimuksessa, minkä vuoksi nämä rajoitukset on mahdollista kumota WTO:ssa. Tuonnissa sallittavaa enimmäismäärää koskevat vaatimukset eivät saa olla tiukempia kuin EU-maiden viljelijöille asetetut vaatimukset, ja niiden on oltava WTO:n sääntöjen mukaisia.

4 PÄÄTELMÄT

Komissio puoltaa edellä esitetyistä syistä neuvoston hyväksymää yhteistä kantaa.

5 KOMISSION JA NEUVOSTON JULISTUKSET

Neuvoston ja komission julistukset:

- Komission lausuma niiden hyödykkeiden luettelon laajentamisesta, joille jäämien enimmäismäärät vahvistetaan

- Komission lausuma aikomuksesta olla hankaloittamatta jäämien enimmäismäärän vahvistamista yhdistämällä keskenään ristiriitaiset ehdotukset yhteen pakettiin

- Komission lausuma aikomuksesta kuulla jäsenvaltioita rahoitusvaroista

- Neuvoston lausuma jäsenvaltioiden kiireellisiä toimenpiteitä edellyttävistä jäämien enimmäismääristä

- Komission ja neuvoston julistukset Euroopan elintarviketurvallisuusviraston ja jäsenvaltioiden asemasta jäämien enimmäismäärien arvioinneissa.

Julistukset ovat tämän tiedonannon liitteenä.

LIITE

KOMISSION JA NEUVOSTON JULISTUKSET

4 artikla: Komission lausuma

"Komissio pyrkii huolehtimaan sitä, että uusien tuotteiden sisällyttäminen liitteeseen I ajoitetaan niin, että kaupalle ja kotieläinten pidolle aiheutuu mahdollisimman vähän häiriötä."

14 artikla: Komission lausuma

"Komissio pitää voimassa nykyisen käytäntönsä, jonka mukaan se lisää useamman kuin yhden tehoaineen ehdotukseen vain silloin, kun on epätodennäköistä, että tämä hidastaisi ehdotuksen hyväksymistä."

18 artikla: Neuvoston lausuma

"Neuvosto muistuttaa, että jäsenvaltioiden on valvottava kasvinsuojeluaineiden käyttöä direktiivin 91/414/ETY 8 artiklan 4 kohdan mukaisesti ja suoritettava tehokkaita virallisia tarkastuksia tämän asetuksen V luvun mukaisesti. Näitä tarkastuksia olisi tehtävä erityisesti tuotteille, jotka on saatettu markkinoille 18 artiklan 4 kohdan mukaisesti, ja tarkastuksilla olisi pyrittävä varmistamaan, että kyseiset tuotteet saatetaan markkinoille ainoastaan mainitun kohdan säännösten mukaisesti."

37 artikla: Komission lausuma

"Komissio säilyttää nykyisen käytäntönsä, jonka mukaan jäsenvaltioita kuullaan pysyvässä komiteassa 36 artiklan 1 kohdassa tarkoitettujen toimenpiteiden osalta."

Arviointijärjestelyt ja Euroopan elintarviketurvallisuusviraston asema: Neuvoston ja komission lausuma

"Neuvosto katsoo, että asetuksen mukaiset arviointijärjestelyt ovat tarpeen sen vuoksi, että voidaan varmistaa sujuva siirtyminen jäämien enimmäismäärien vahvistamista koskevaan uuteen täysin yhdenmukaistettuun järjestelmään ottaen samalla huomioon nykyiset järjestelyt, jotka koskevat kansallista luvan myöntämistä kasvinsuojeluaineille.

Neuvosto pyytää komissiota esittämään kertomuksen ja tekemään sen yhteydessä asianmukaisia ehdotuksia parannuksiksi, jotka katsotaan välttämättömiksi tätä asetusta sovellettaessa saadun kokemuksen perusteella."

"Komissio toteaa, että neuvosto on yksimielisesti saavuttanut yhteisymmärryksen tässä asiassa. Komissio kuitenkin toivoo, että ehdotuksen tulevassa tarkastelussa keskitytään enemmän Euroopan elintarviketurvallisuusviraston ja jäsenvaltioiden kansallisten viranomaisten välisen koordinoinnin parantamiseen, jotta lupahakemukset voidaan käsitellä mahdollisimman tehokkaasti."